So word Merensky in die boek aangehaal: “Hierdie land het my soveel gebied dat dit ’n voorreg is om op so ’n wyse behulpsaam te kan wees met die ontwikkeling daarvan, en ek is dankbaar vir die geleentheid om ’n breukdeel terug te gee van dit wat ek ontvang het.”
Na die verskyning van Look beyond the Wind, die biografie oor Merensky deur Olga Lehmann meer as ’n halfeeu gelede, is die publikasie van Machens ’n nuwe benadering tot die ietwat enigmatiese Merensky wat deur sy eksentrieke gedrag en onortodokse optrede onder tydgenote die bynaam “towenaargeoloog” verwerf het. Benewens sy bydrae as mynboupionier kan hy tereg beskryf word as een van die laaste avonturiers wat SA opgelewer het – dink aan die debakel oor die vermeende ontdekking van goud op Madagaskar wat bykans tot sy ondergang gelei het.
Machens neem ons voorts op reis saam met Merensky deur al sy opwindende ontdekkings en persoonlike finansiële teenslae, totdat sy lewe ’n keerpunt bereik en hy daarna as mynmagnaat vermoënd word. Weer eens doen hy die onverwagte deur in die jare voor die Tweede Wêreldoorlog na Duitsland terug te keer en ’n landgoed op die Mecklenburgse platteland te koop. Weens die daaropvolgende oorlog het Merensky al sy bates in Duitsland verbeur, waarna hy hom toespits op die ontwikkeling van sy landgoed Westphalia aan die voet van die Wolkberg in die Transvaalse Laeveld, wat hy tot ’n model proefplaas uitbou.